આ વ્યભિચારના અફસાનાનો એક ફિલ્મી મોડ છે, યારો! ન્યૂ યોર્કમાં આવા સેક્સ ઓફેન્ડરોને પકડનાર અને એમના ઉપર કામ ચલાવનાર ન્યૂ યોર્કના સિપહસાલાર યાને સર્વોચ્ચ ધારાશાસ્ત્રી એરિક શ્નાઇડરમેન અત્યંત ખંતથી ને બુલદીથી પોતાનું કામ કરતા હતા. મહિલાઓના અધિકારો માટે તે સતત ક્રિયાશીલ હતા અને છેલ્લે છેલ્લે #MeTooની ચળવળના વાચાળ પુરસ્કર્તા તરીકે પંકાયા હતા. ન્યૂ યોર્કના સર્વોપરિ કાનૂનગો તરીકે એમણે હાર્વી વાઇનસ્ટીન તથા એમના જેવા બીજા ઉદ્દંડ પુરુષો ઉપર કામ ચલાવવા માટે બરાબર કસીને ભેટ બાંધેલી અને તેવા પુરુષોનો શિકાર બનેલી મહિલાઓને મોટી રકમનો હરજાનો અપાવવાની ઝુંબેશમાં પણ પ્રવૃત્ત હતા. અને એ જ બરખુરદાર શ્નાઇડરમેન મિયાં ખુદ પોતે 4-4 મહિલાઓ ઉપર જુલમી સેક્સ કરવાના આરોપમાં સપડાયા છે અને તે સમાચાર બહાર આવતાં જ પોતાના હોદ્દા ઉપરથી ફારેગ થયા છે. જય જય રાગ અનંગ!